Trnava 27. apríla (TASR)- Francúzki zamestnanci trnavského závodu PSA Peugeot Citroen a ich rodinní príslušníci využívajú počas svojho pobytu na Slovensku služby slovenských zdravotníckych zariadení. Automobilka pre túto skupinu pracovníkov nevytvorila špeciálne podmienky, nechala na ich vlastné uváženie, ktorého lekára alebo nemocnicu si v prípade potreby vyberú. Pre jednoduchšiu adaptáciu zahraničných zamestnancov však pripravila zoznam zdravotníckych pracovísk, kde sa dá dohovoriť aj po francúzsky. "Francúzski kolegovia, zamestnaní vo výrobnom závode v Trnave, odvádzajú v súlade s platnou legislatívou odvody, medzi nimi aj do zdravotnej poisťovne. Rovnako aj ich rodinní príslušníci," povedala pre TASR riaditeľka pre ľudské zdroje Barbara Šípošová. Podľa jej informácií v súčasnosti v Trnave dlhodobo pracuje približne deväťdesiat Francúzov, ktorí v SR žijú so svojimi rodinami. Každý z nich má na Slovensku priemerne dvoch členov rodiny. Popri stálych zamestnancoch v Trnave pôsobí aktuálne aj skupina približne 140 technických konzultantov, ich počet sa mení podľa charakteru jednotlivých prác. PSA si nerobí podľa slov B. Šípošovej prehľad, kde boli jej zamestnanci na ošetrení, najčastejšie vyhľadávanými sú Fakultná nemocnica v Trnave, v Bratislave Detská fakultná nemocnica s poliklinikou na Kramároch a Fakultná nemocnica v Ružinove spolu s Fakultnou nemocnicou s poliklinikou u Milosrdných bratov. "A tiež súkromné zariadenia, to je individuálne," dodala. Zmluvným partnerom v starostlivosti o zdravie slovenských zamestnancov PSA je spoločnosť Priemyselné zdravotnícke centrum (PZC) Slovnaft Bratislava. Zmluva s PZC zahŕňa vstupné, výstupné, periodické a preventívne lekárske prehliadky, ako aj dohľad nad pracovným prostredím. "Každý zamestnanec PSA Peugeot Citroen Trnava má možnosť podpísať zmluvu o poskytovaní zdravotnej starostlivosti s podnikovým lekárom. Ambulancia je v tesnej blízkosti závodu a ordinačné hodiny sú prispôsobené pracovnej dobe zamestnancov na zmeny," uviedla B. Šípošová. Zamestnanci majú k dispozícii aj lekáreň. V rámci zdravotného poistenia poskytuje PSA pracovníkom možnosť darovať krv. "Túto službu v pravidelných intervaloch zabezpečuje Národná transfúzna služba v spolupráci s naším zdravotným strediskom.K dnešnému dňu evidujeme vyše sto darcov," dodala riaditeľka PSA Peugeot Citroen pre ľudské zdroje.